Sklep VIII R 12/2005
Sodna praksa Vrhovnega sodišča, 2005-04-14

CIVILNO PROCESNO PRAVO - SOCIALNO ZAVAROVANJE

Za odločanje o plačilu premij iz prostovoljnega dodatnega zdravstvenega zavarovanja je stvarno pristojno sodišče splošne pristojnosti.

Za odločanje v tej zadevi je stvarno pristojno Okrajno sodišče v Celju.

Tožeča stranka je dne 30.12.2002 pri Okrajnem sodišču v Celju vložila na podlagi verodostojne listine izvršilni predlog zaradi izterjave 56.012,00 SIT z zakonskimi zamudnimi obrestmi in stroški postopka. Po ugovoru tožene stranke je stekel pravdni postopek. Okrajno sodišče v Celju se je s sklepom, opr. št. P 379/2004-7 z dne 5.1.2005 izreklo za stvarno nepristojno. Sprejelo je stališče, da temelji terjatev tožeče stranke, ki je predmet tožbenega zahtevka, na plačilu premij iz prostovoljnega zdravstvenega zavarovanja. Po določbi 2. točke 1. odstavka 5. člena Zakona o delovnih in socialnih sodiščih (Ur. l. RS, št. 19/94 - ZDSS) pa je v socialnih sporih iz zdravstvenega zavarovanja, ali če gre za spor o pravici do in iz zdravstvenega zavarovanja, v sporih v zvezi s prostovoljnim zavarovanjem in v sporih v zvezi s plačevanjem prispevkov za zdravstveno zavarovanje, pristojno odločati socialno sodišče. Zato je zadevo odstopilo v reševanje Delovnemu in socialnemu sodišču v Ljubljani.

Delovno in socialno sodišče v Ljubljani je sprožilo spor o pristojnosti. V svojem predlogu, opr.št. Ps 605/2005 z dne 21.33.2005, poudarja, da po uveljavitvi Zakona o delovnih in socialnih sodiščih (Ur. l. RS, št. 2/2004 - ZDSS-1) spor v zvezi s plačevanjem prispevkov za prostovoljno zdravstveno zavarovanje ne sodi več v okvir pristojnosti delovnih in socialnih sodišč, opredeljenih v 5., 6. in 7. členu omenjenega zakona. Ker se po določilu 88. člena tega zakona postopki v zadevah v zvezi s prostovoljnim dodatnim pokojninskim in prostovoljnim zdravstvenim zavarovanjem, ki so bili začeti pred uveljavitvijo tega zakona, nadaljujejo pred sodišči, pred katerimi tečejo ob uveljavitvi tega zakona, delovno in socialno sodišče v Ljubljani za reševanje predmetnega spora ni več stvarno pristojno.

Za odločanje v tem sporu je stvarno pristojno Okrajno sodišče v Celju.

Delovna in socialna sodišča so specializirana sodišča in so pristojna za reševanje samo tistih socialnih sporov, za katere zakon tako določa. Ti spori so bili do 1.1.2005 določeni v 5. členu Zakona o delovnih in socialnih sodiščih (Ur.l. RS, št. 19/94 in 20/98 - ZDSS). Po določbi 2. točke 1. odstavka 5. člena je bilo socialno sodišče pristojno odločati tudi v sporih v zvezi s prostovoljnim zavarovanjem.

S 1.1.2005 je pričel veljati ZDSS-1, ki pristojnosti socialnega sodišča za spore iz prostovoljnega zdravstvenega zavarovanja ne določa več. V prehodni določbi 88. člena je določeno, da se postopki v zadevah v zvezi s prostovoljnim dodatnim zdravstvenim zavarovanjem, ki so bili začeti pred uveljavitvijo tega zakona, nadaljujejo pred sodišči, pred katerimi tečejo ob uveljavitvi tega zakona. Zato je določitev stvarne pristojnosti v obravnavani zadevi odvisna od tega, pred katerim sodiščem je postopek tekel ob uveljavitvi ZDSS-1, torej 1.1.2005.

Okrajno sodišče v Celju je s sklepom z dne 9.2.2004 razveljavilo sklep o izvršbi z dne 22.1.2004 v delu, s katerim je bila dovoljena izvršba in na podlagi 2. odstavka 62. člena Zakona o izvršbi in zavarovanju (Ur. l. RS, št. 51/98 in naslednji - ZIZ) odločilo, da se bo postopek nadaljeval pred Okrajnim sodiščem v Celju. Okrajno sodišče se je s sklepom, opr. št. P 379/2004-7 z dne 5.1.2005 izreklo za stvarno nepristojno. Ta sklep je postal pravnomočen 18.1.2005, torej po 1.1.2005. To pa je v času, ko je na podlagi 94. člena ZDSS-1 začel veljati ta procesni zakon, po katerem socialna sodišča niso več pristojna za odločanje o pravicah iz prostovoljenega zdravstvenega zavarovanja oziroma plačevanju prispevkov za to zavarovanje (2. točka 7. člena ZDSS-1). Ker je bil v obravnavanem sporu postopek začet pred Okrajnim sodiščem v Celju, se na podlagi prehodne ureditve po ZDSS-1 (88. člen) tako začet postopek tudi nadaljuje pred tem sodiščem.

Zato je Vrhovno sodišče na podlagi 2. odstavka 25. člena ZPP sklenilo, da je za odločanje v tem sporu stvarno in krajevno pristojno Okrajno sodišče v Celju.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.